Det har længe været kendt, at Simon Bræmer gerne ville prøve en ny udfordring, og i dag er det blevet en kendsgerning, at den 23-årige angriber udlejes til Moss indtil den 31. december 2007. Moss indtager i øjeblikket fjerdepladsen i den næstbedste liga i Norge, og i sæsonens resterende ti spillerunder håber klubben, at Simon Bræmer kan være medvirkende til at sikre oprykning til Tippeligaen. - Igennem en længere periode har Simon ikke været inde omkring vores førstehold, hvorfor vi har haft fuld forståelse for hans ønske om at prøve noget nyt, fortæller AaB's sportsdirektør Lynge Jakobsen. Simon Bræmer kan debutere for Moss, når klubben på søndag har hjemmekamp mod Sogndal. I AaB er det foreløbig blevet til 68 kampe og 20 scoringer for Simon Bræmer, der har kontraktudløb i det nordjyske den 31. december 2008. - Da Moss samtidig opfyldte både vore og Simons betingelser, er skiftet blevet en realitet, og det passer os glimrende, at der "kun" er tale om en lejeaftale, da vi stadig har en tro på, at Bræmer han komme tilbage på højt niveau, siger Lynge Jakobsen.

Referat:
Simon Bræmer spiller resten af kalenderåret 2007 for Moss i den næstbedste norske liga.